CELEX: 32004D0518
Language: el
Date: 2004-06-14 00:00:00
Title: 2004/518/ΕΚ:Απόφαση του Συμβουλίου, της 14ης Ιουνίου 2004, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Πρώην Γιουγκοσλαβική Δημοκρατία της Μακεδονίας

23.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 222/20
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 14ης Ιουνίου 2004
   για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Πρώην Γιουγκοσλαβική Δημοκρατία της Μακεδονίας
   (2004/518/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης (1), και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003, ενέκρινε το «Θεματολόγιο της Θεσσαλονίκης για τα Δυτικά Βαλκάνια: Πορεία προς την ευρωπαϊκή ολοκλήρωση», στο οποίο η επεξεργασία ευρωπαϊκών εταιρικών σχέσεων αναφέρεται ως ένα από τα μέσα εντατικοποίησης της διαδικασίας σταθεροποίησης και σύνδεσης.
            
         
               (2)
            
            
               Ο κανονισμός (ΕΚ) αριθ. 533/2004 ορίζει ότι το Συμβούλιο πρέπει να αποφασίζει, με ειδική πλειοψηφία και κατόπιν προτάσεως της Επιτροπής, για τις αρχές, τις προτεραιότητες και τις προϋποθέσεις που θα εμπεριέχονται στις ευρωπαϊκές εταιρικές σχέσεις, καθώς και για τις τυχόν μεταγενέστερες προσαρμογές. Αναφέρει επίσης ότι η παρακολούθηση της εφαρμογής των ευρωπαϊκών εταιρικών σχέσεων διασφαλίζεται με τους μηχανισμούς οι οποίοι δημιουργούνται στο πλαίσιο της διαδικασίας σταθεροποίησης και σύνδεσης, κυρίως με τις ετήσιες εκθέσεις.
            
         
               (3)
            
            
               Η ετήσια έκθεση της Επιτροπής για το 2004 παραθέτει ανάλυση της προπαρασκευής της Πρώην Γιουγκοσλαβικής Δημοκρατίας της Μακεδονίας για περαιτέρω ενσωμάτωση στην Ευρωπαϊκή Ένωση και προσδιορίζει ορισμένους τομείς προτεραιότητας στους οποίους απαιτείται περαιτέρω έργο.
            
         
               (4)
            
            
               Για να προετοιμασθεί η Πρώην Γιουγκοσλαβική Δημοκρατία της Μακεδονίας για περαιτέρω ενσωμάτωση στην Ευρωπαϊκή Ένωση, θα πρέπει να αναπτύξει σχέδιο με χρονοδιάγραμμα και λεπτομέρειες για τα μέτρα που η Πρώην Γιουγκοσλαβική Δημοκρατία της Μακεδονίας προτίθεται να λάβει προς τον σκοπό αυτό,
            
         ΑΠΟΦΑΣΙΖΕΙ:
   Άρθρο 1
   Σύμφωνα με το άρθρο 1 του κανονισμού (EΚ) αριθ. 533/2004, οι αρχές, οι προτεραιότητες και προϋποθέσεις της ευρωπαϊκής εταιρικής σχέσης με την Πρώην Γιουγκοσλαβική Δημοκρατία της Μακεδονίας καθορίζονται στο συνημμένο παράρτημα, το οποίο αποτελεί αναπόσπαστο τμήμα της παρούσας απόφασης.
   Άρθρο 2
   Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών οι οποίοι δημιουργούνται στο πλαίσιο της διαδικασίας σταθεροποίησης και σύνδεσης.
   Άρθρο 3
   Η παρούσα απόφαση αρχίζει να παράγει αποτελέσματα την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 14 Ιουνίου 2004.
      
         
            Για το Συμβούλιο
         
         
            Ο Πρόεδρος
         
         B. COWEN
         
      
   
   
      (1)  ΕΕ L 86 της 24.3.2004, σ. 1.
   
      ΠΑΡΑΡΤΗΜΑ
      1.   ΕΙΣΑΓΩΓΗ
      To θεματολόγιο της Θεσσαλονίκης προσδιορίζει τους τρόπους και τα μέσα για την εντατικοποίηση της διαδικασίας σταθεροποίησης και σύνδεσης, μεταξύ άλλων με τη δημιουργία ευρωπαϊκών εταιρικών σχέσεων.
      Με βάση την ετήσια έκθεση της Επιτροπής, ο σκοπός της ευρωπαϊκής εταιρικής σχέσης με την Πρώην Γιουγκοσλαβική Δημοκρατία της Μακεδονίας είναι να προσδιορισθούν οι προτεραιότητες δράσης για να υποστηριχθούν οι προσπάθειές της να πλησιάσει περισσότερο την Ευρωπαϊκή Ένωση εντός συνεκτικού πλαισίου. Οι προτεραιότητες είναι προσαρμοσμένες στις ειδικές ανάγκες και στο στάδιο προετοιμασίας της Πρώην Γιουγκοσλαβικής Δημοκρατίας της Μακεδονίας και αναπροσαρμόζονται ανάλογα με τις ανάγκες. Επίσης, η ευρωπαϊκή εταιρική σχέση παρέχει γενικές κατευθύνσεις για την παροχή χρηματοδοτικής βοήθειας στην Πρώην Γιουγκοσλαβική Δημοκρατία της Μακεδονίας.
      Αναμένεται ότι η Πρώην Γιουγκοσλαβική Δημοκρατία της Μακεδονίας θα υιοθετήσει σχέδιο το οποίο περιλαμβάνει χρονοδιάγραμμα και λεπτομέρειες σχετικά με τον τρόπο με τον οποίο προτίθεται να ανταποκριθεί στις προτεραιότητες της ευρωπαϊκής εταιρικής σχέσης. Το σχέδιο θα πρέπει επίσης να αναφέρει τρόπους με τους οποίους θα δοθεί συνέχεια στο θεματολόγιο της Θεσσαλονίκης, τις προτεραιότητες για την καταπολέμηση του οργανωμένου εγκλήματος και της διαφθοράς που προσδιορίσθηκαν στη διάσκεψη του Λονδίνου το 2002 και στην υπουργική συνάντηση των Βρυξελλών, στις 28 Noεμβρίου 2003 στο πλαίσιο του φόρουμ ΕΕ-Δυτικών Βαλκανίων, καθώς και τα μέτρα που παρουσίασε καθεμία από τις χώρες των Δυτικών Βαλκανίων στη συνάντηση της 5ης Noεμβρίου 2003 στο Βελιγράδι, η οποία αποτέλεσε συνέχεια της διάσκεψης της Οχρίδας για την ολοκληρωμένη διαχείριση των συνόρων.
      2.   ΑΡΧΕΣ
      Η διαδικασία σταθεροποίησης και σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθ’ όλη τη διάρκεια μέχρι τη μελλοντική τους προσχώρηση.
      Οι κυριότερες προτεραιότητες που προσδιορίζονται για την Πρώην Γιουγκοσλαβική Δημοκρατία της Μακεδονίας συνίστανται στην ικανότητά της να εκπληρώσει τα κριτήρια που καθόρισε το Ευρωπαϊκό Συμβούλιο της Κοπεγχάγης το 1993, καθώς και τους όρους που έχουν καθορισθεί για τη διαδικασία σταθεροποίησης και σύνδεσης, ιδίως τους όρους που καθόρισε το Συμβούλιο στα συμπεράσματά του της 29ης Απριλίου 1997 και της 21ης και 22ας Ιουνίου 1999, το περιεχόμενο της τελικής διακήρυξης της συνόδου κορυφής του Ζάγκρεμπ της 24ης Noεμβρίου 2000 και το θεματολόγιο της Θεσσαλονίκης.
      3.   ΠΡΟΤΕΡΑΙΟΤΗΤΕΣ
      Η ετήσια έκθεση της Επιτροπής αξιολογεί την επιτευχθείσα πρόοδο και σημειώνει τους τομείς στους οποίους η χώρα πρέπει να εντείνει τις προσπάθειές της. Οι απαριθμούμενες στην εν λόγω ευρωπαϊκή εταιρική σχέση προτεραιότητες επελέγησαν με βάση το σκεπτικό ότι η Πρώην Γιουγκοσλαβική Δημοκρατία της Μακεδονίας θα πρέπει να είναι σε θέση να τις εκπληρώσει ή να τις προωθήσει σε σημαντικό βαθμό κατά τα προσεχή έτη. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να εκπληρωθούν εντός τριών έως τεσσάρων ετών.
      Στην ευρωπαϊκή εταιρική σχέση αναφέρονται οι κυριότεροι τομείς προτεραιότητας για την προπαρασκευή της Δημοκρατίας της Μακεδονίας για περαιτέρω ενσωμάτωση στην Ευρωπαϊκή Ένωση, με βάση την ανάλυση της ετήσιας έκθεσης του 2004. Θα πρέπει να γίνει υπόμνηση ότι, όσον αφορά τη νομοθεσία, δεν αρκεί από μόνη της η ενσωμάτωση του ενωσιακού κεκτημένου στη νομοθεσία· είναι επίσης αναγκαίο να προετοιμασθεί η πλήρης εφαρμογή του.
      3.1.   ΒΡΑΧΥΠΡΟΘΕΣΜΑ
      Πολιτική κατάσταση
      Δημοκρατία και κράτος δικαίου
      Διασφάλιση της λειτουργίας των κρατικών θεσμών σε όλη την επικράτεια
      Εφαρμογή της συμφωνίας-πλαισίου της Οχρίδας— Εφαρμογή της ήδη υιοθετηθείσας νομοθεσίας για την υλοποίηση της συμφωνίας-πλαισίου (ΣΠ). Υιοθέτηση της εναπομένουσας νομοθεσίας που απαιτείται από την ΣΠ, ιδίως υιοθέτηση και εφαρμογή των νόμων για την εδαφική οργάνωση, τα οικονομικά των δήμων και κοινοτήτων και την πόλη των Σκοπίων. Ταχεία προώθηση της διαδικασίας αποκέντρωσης έτσι ώστε να επιτρέπεται η ορθή διεξαγωγή των τοπικών εκλογών εντός της προβλεπόμενης προθεσμίας, ιδίως με την ενίσχυση, μέσω δράσεων κατάρτισης, παροχής συμβουλών και παροχής εξοπλισμού, των ικανοτήτων των δήμων και κοινοτήτων όσον αφορά τη χρηματοοικονομική διαχείριση και τη διαχείριση των αρμοδιοτήτων και των πόρων που έχουν μεταφερθεί σε αυτούς. Παράλληλα, ενίσχυση των διοικητικών ικανοτήτων που απαιτούνται για την επίβλεψη και τη διευκόλυνση της διαδικασίας αποκέντρωσης, μεταξύ άλλων σε κεντρικό επίπεδο, ιδίως στο πλαίσιο του Υπουργείου Τοπικής Αυτοδιοίκησης και του Υπουργείου Οικονομικών σε σχέση με τη φορολογική αποκέντρωση, καθώς και των αρμόδιων Υπουργείων στο πλαίσιο των αντίστοιχων τομέων αρμοδιοτήτων τους. Διασφάλιση της χορήγησης των κατάλληλων δημοσιονομικών πόρων έτσι ώστε να επιτρέπεται η ομαλή μεταφορά αρμοδιοτήτων. Υιοθέτηση μεσοπρόθεσμου στρατηγικού προγράμματος για τη δίκαιη εκπροσώπηση των μειονοτήτων, με την απαιτούμενη δημοσιονομική κάλυψη, και διασφάλιση της ταχείας εφαρμογής του. Λήψη περαιτέρω μέτρων για τη διασφάλιση της εφαρμογής των διατάξεων της ΣΠ που αφορούν τη χρήση των γλωσσών και τα σύμβολα των κοινοτήτων. Βελτίωση των ικανοτήτων της κεντρικής διοίκησης όσον αφορά την παρακολούθηση και την αξιολόγηση. Εντατικοποίηση των προσπαθειών για την αναζωογόνηση της οικονομίας στις περιοχές όπου εκδηλώθηκαν κρίσεις κατά το παρελθόν.
      Βελτίωση της λειτουργίας της δημόσιας διοίκησης— Πλήρης εφαρμογή του δημοσιοϋπαλληλικού κώδικα. Περαιτέρω ανάπτυξη της υπηρεσίας δημοσίων υπαλλήλων. Ανάπτυξη κατάλληλου στρατηγικού προγραμματισμού, με χορήγηση των απαιτούμενων πόρων, σε όλα τα Υπουργεία και σε κυβερνητικό επίπεδο. Εφαρμογή του στρατηγικού προγράμματος ανάπτυξης της Γενικής Γραμματείας. Ολοκλήρωση των λειτουργικών αναλύσεων που διεξάγονται σε όλους τους δημόσιους οργανισμούς και λήψη των μέτρων που απαιτούνται για την εφαρμογή των συστάσεών τους, λαμβανομένης υπόψη της διαδικασίας αποκέντρωσης. Βελτίωση της διοικητικής διαφάνειας και θέσπιση νόμου σχετικά με την πρόσβαση του κοινού στις πληροφορίες. Μεταρρύθμιση της νομοθεσίας στον τομέα των διοικητικών διαδικασιών και των διοικητικών διαφορών ώστε να εξασφαλίζεται ο σεβασμός των δικαιωμάτων του πολίτη. Πλήρης εφαρμογή του νόμου του 2003 για το συνήγορο του πολίτη και ολοκλήρωση της μεταρρύθμισης των καθηκόντων του. Διασφάλιση της τήρησης των συστάσεών του. Ενθάρρυνση της ανάπτυξης της κοινωνίας των πολιτών, καθώς και των οργανώσεων των κοινωνικών εταίρων, και παρότρυνση της ενεργού συμμετοχής αυτών στις διαδικασίες λήψης αποφάσεων.
      Ενίσχυση του δικαστικού συστήματος— Προετοιμασία συνολικής μεταρρύθμισης του δικαστικού συστήματος. Επανεξέταση του σημερινού συστήματος επιλογής, διορισμού και προαγωγής των δικαστών και εισαγγελέων με σκοπό τη διασφάλιση της πολιτικής ανεξαρτησίας τους, της μονιμότητάς τους και της εξέλιξης της σταδιοδρομίας τους με βάση αξιοκρατικά κριτήρια. Εκπόνηση των συνταγματικών και νομοθετικών τροποποιήσεων που απαιτούνται για τη διασφάλιση της ανεξαρτησίας του οργάνου που είναι αρμόδιο για την επιλογή τους και την εξέλιξη της σταδιοδρομίας τους. Απλούστευση των δικονομικών διαδικασιών. Βελτίωση της εκτέλεσης των αποφάσεων των δικαστηρίων. Θέσπιση εναλλακτικών μηχανισμών για τη διευθέτηση των διαφορών, συμπεριλαμβανομένων της διαιτησίας και της διαμεσολάβησης σε ποινικές υποθέσεις. Διασφάλιση της κατάλληλης εφαρμογής των δικαιωμάτων ιδιοκτησίας και των δικαστικών αποφάσεων στον τομέα του αστικού δικαίου. Ενίσχυση της θεσμικής ικανότητας κατάρτισης δικαστών και εισαγγελέων και προετοιμασία της ίδρυσης Εθνικής Σχολής Δικαστών. Εξασφάλιση κατάλληλων μηχανισμών αρχικής και επαγγελματικής κατάρτισης.
      Βελτίωση της καταπολέμησης της διαφθοράς— Εφαρμογή της στρατηγικής για την καταπολέμηση της διαφθοράς. Αύξηση της θεσμικής ικανότητας διερεύνησης και ποινικής δίωξης των περιπτώσεων διαφθοράς. Βελτίωση του συντονισμού και εξασφάλιση της συνεργασίας μεταξύ των αρμόδιων για την επιβολή της νομοθεσίας οργάνων και της κρατικής επιτροπής που είναι αρμόδια για την πρόληψη της διαφθοράς. Βελτίωση της ανταλλαγής πληροφοριών μεταξύ των υπηρεσιών που έχουν αναλάβει τον εντοπισμό, τη διερεύνηση και τη δίωξη των περιπτώσεων διαφθοράς που διαπιστώνονται. Ενίσχυση και εφαρμογή των κανόνων των σχετικών με τη δήλωση περιουσιακών στοιχείων των υπαλλήλων, τη σύγκρουση συμφερόντων, τη διαφάνεια των δημόσιων συμβάσεων καθώς και τον εσωτερικό και εξωτερικό έλεγχο της διοίκησης. Υιοθέτηση κατάλληλης νομοθεσίας για τη χρηματοδότηση των πολιτικών κομμάτων.
      Ανθρώπινα δικαιώματα και προστασία των μειονοτήτων
      Βελτίωση του σεβασμού των ανθρωπίνων δικαιωμάτων από τα αρμόδια για την επιβολή του νόμου όργανα— Διασφάλιση της πλήρους συμμόρφωσης προς την ευρωπαϊκή σύμβαση για την πρόληψη των βασανιστηρίων και άλλων τρόπων απάνθρωπης ή ταπεινωτικής μεταχείρισης ή τιμωρίας και άλλες σχετικές διεθνείς συμβάσεις. Εφαρμογή του κώδικα δεοντολογίας και διασφάλιση της δίωξης των παρατυπιών. Δίωξη, κατά τον δέοντα τρόπο, προηγούμενων περιπτώσεων κακής μεταχείρισης. Βελτίωση των εσωτερικών ελέγχων και της επιβολής των επαγγελματικών προτύπων σε όλα τα αρμόδια για την επιβολή του νόμου όργανα, καθώς και στο πλαίσιο των δικαστικών και σωφρονιστικών διοικητικών υπηρεσιών. Τήρηση των κανόνων προφυλάκισης. Ευαισθητοποίηση της αστυνομίας, των δικαστών, των εισαγγελέων και των λοιπών αρμόδιων για την επιβολή του νόμου οργάνων όσον αφορά τις υποχρεώσεις τους σε θέματα ανθρωπίνων δικαιωμάτων και διασφάλιση της εφαρμογής των υποχρεώσεων αυτών από τα εν λόγω όργανα σύμφωνα με τις διεθνείς προδιαγραφές.
      Προώθηση της ελευθερίας έκφρασης και των μέσων ενημέρωσης— Επανεξέταση του νομικού πλαισίου στον τομέα των ραδιοτηλεοπτικών εκπομπών με σκοπό την πρόληψη των πολιτικών παρεμβάσεων. Λήψη συγκεκριμένων μέτρων για τη διασφάλιση της ανεξαρτησίας των ρυθμιστικών φορέων του τομέα των μέσων ενημέρωσης. Επανεξέταση της νομοθεσίας περί δυσφημίσεως ώστε να ληφθούν υπόψη τα ευρωπαϊκά πρότυπα και η νομολογία του Ευρωπαϊκού Δικαστηρίου Ανθρωπίνων Δικαιωμάτων.
      Διασφάλιση του σεβασμού των δικαιωμάτων των μειονοτήτων— Διασφάλιση της ολοκλήρωσης της διαδικασίας δημιουργίας τρίτου κρατικού πανεπιστημίου στο Τέτοβο κατά τρόπο ώστε να επιτραπεί η δημιουργία συνεργίας με το πανεπιστήμιο της Νοτιοανατολικής Ευρώπης και να εξασφαλισθούν πανεπιστημιακά πρότυπα σύμφωνα με τη διακήρυξη της Μπολόνια.
      Περιφερειακή και διεθνής συνεργασία
      Προαγωγή της περιφερειακής συνεργασίας— Συμμόρφωση προς τις απαιτήσεις της διαδικασίας σταθεροποίησης και σύνδεσης (ΔΣΣ) και τις δεσμεύσεις της Θεσσαλονίκης στον τομέα της περιφερειακής συνεργασίας. Διασφάλιση της εφαρμογής όλων των περιφερειακών συμφωνιών ελευθέρων συναλλαγών. Συνέχιση της σύναψης συμφωνιών με τις γειτονικές χώρες, ιδίως στον τομέα της διασυνοριακής συνεργασίας για την καταπολέμηση του οργανωμένου εγκλήματος, της παράνομης διακίνησης και του λαθρεμπορίου, καθώς και στους τομείς της δικαστικής συνεργασίας, της διαχείρισης των συνόρων, του περιβάλλοντος και της ενέργειας, και διασφάλιση της αποτελεσματικής εφαρμογής των συμφωνιών αυτών.
      Διασφάλιση της ορθής εφαρμογής της συμφωνίας σταθεροποίησης και σύνδεσης (ΣΣΣ) στον τομέα της περιφερειακής συνεργασίας— Ολοκλήρωση των διαπραγματεύσεων με την Κροατία σχετικά με τη διμερή σύμβαση για την περιφερειακή συνεργασία.
      Υιοθέτηση κατάλληλου νομικού πλαισίου για τη συνεργασία με το Διεθνές Ποινικό Δικαστήριο για την πρώην Γιουγκοσλαβία
      Εφαρμογή των διεθνών συμφωνιών που έχουν συναφθεί από την Πρώην Γιουγκοσλαβική Δημοκρατία της Μακεδονίας— Διασφάλιση της τήρησης των υποχρεώσεων που έχουν αναληφθεί από την Πρώην Γιουγκοσλαβική Δημοκρατία της Μακεδονίας στο πλαίσιο των σχέσεών της με την Ευρωπαϊκή Ένωση.
      Οικονομική κατάσταση
      Οικονομία ελεύθερης αγοράς και διαρθρωτικές μεταρρυθμίσεις
      Διατήρηση της μακροοικονομικής σταθερότητας— Διατήρηση σταθερού μακροοικονομικού πλαισίου για το πρόγραμμα του Διεθνούς Νομισματικού Ταμείου. Σύναψη συμφωνίας σχετικά με πρόγραμμα παρακολούθησης.
      Συνέχιση των οικονομικών μεταρρυθμίσεων— Ανάληψη συνολικών μεταρρυθμίσεων με προσανατολισμό την οικονομία της αγοράς και τη μείωση του ρόλου του κράτους στην οικονομία· δημιουργία συνθηκών θεμιτού ανταγωνισμού μεταξύ όλων των οικονομικών παραγόντων ώστε να μπορούν να ασκούν τις δραστηριότητές τους στο πλαίσιο σταθερού και προβλέψιμου περιβάλλοντος. Αποσαφήνιση και διασφάλιση της τήρησης των δικαιωμάτων ιδιοκτησίας, στο πλαίσιο ιδίως της ιδιωτικοποίησης.
      Βελτίωση του επιχειρηματικού περιβάλλοντος— Υιοθέτηση και εφαρμογή βελτιωμένου νομικού πλαισίου στον τομέα του εταιρικού δικαίου. Βελτίωση της αποτελεσματικότητας του διοικητικού και δικαστικού συστήματος καθώς και των διαδικασιών πτώχευσης. Ανάπτυξη προγράμματος για την απλούστευση και τη μείωση των διαδικασιών χορήγησης αδειών και βελτίωση της διαφάνειας όλων των διοικητικών διαδικασιών που έχουν επιπτώσεις στις επιχειρήσεις.
      Πολιτική απασχόλησης— Ανάπτυξη και εφαρμογή συνολικής στρατηγικής για την προώθηση της απασχόλησης και τη μείωση της ανεργίας, ιδίως όσον αφορά τις μεταρρυθμίσεις στον τομέα της επαγγελματικής κατάρτισης και της αγοράς εργασίας, με τη συμμετοχή όλων των ενδιαφερόμενων παραγόντων σε όλες τις εθνοτικές κοινότητες. Τήρηση των θεμελιωδών κανόνων εργασίας (όπως της ελευθερίας του συνεταιρίζεσθαι και του δικαιώματος συλλογικών διαπραγματεύσεων, της κατάργησης των διακρίσεων κατά την εργασία και της απασχόλησης) και διασφάλιση της αποτελεσματικής επιβολής τους.
      Διαχείριση των δημοσίων οικονομικών
      Βελτίωση της διαχείρισης των δημόσιων οικονομικών— Εφαρμογή της φορολογικής αποκέντρωσης. Mισθολογική αποσυμπίεση της διάρθρωσης των αποδοχών των δημοσίων υπαλλήλων. Ενίσχυση της ικανότητας επιθεώρησης και εσωτερικού ελέγχου του Υπουργείου Οικονομικών και επέκταση των ελέγχων αυτών στο σύνολο της δημόσιας διοίκησης. Επανεξέταση της νομοθεσίας της σχετικής με τον έλεγχο των δημόσιων λογαριασμών με σκοπό την εναρμόνισή της με τα κοινοτικά πρότυπα και ενίσχυση του Κρατικού Ελεγκτικού Συνεδρίου, ως ανεξάρτητου κρατικού οργάνου με ανεξάρτητο προϋπολογισμό. Άσκηση μεγαλύτερου ελέγχου και επίβλεψης των εξωδημοσιονομικών δαπανών. Δημιουργία αποτελεσματικής αγοράς εντόκων γραμματίων και ομολόγων του δημοσίου.
      Πρότυπα ΕΕ
      Εσωτερική αγορά και εμπορικές συναλλαγές
      Δέουσα εφαρμογή του πρωτοκόλλου για την προσαρμογή της ΣΣΣ προκειμένου να ληφθεί υπόψη η διεύρυνση της ΕΕ
      Κυκλοφορία εμπορευμάτων— Επίτευξη περαιτέρω προόδου όσον αφορά την υιοθέτηση ευρωπαϊκών τεχνικών κανόνων και προτύπων. Εφαρμογή της νομοθεσίας του 2002 σχετικά με την πιστοποίηση, τη μετρολογία και την αξιολόγηση της συμμόρφωσης, καθώς και υιοθέτηση του παραγώγου δικαίου και ενίσχυση της διοικητικής ικανότητας για τη διασφάλιση της εφαρμογής του. Πρόοδος όσον αφορά τη χρησιμοποίηση της συνδυασμένης ονοματολογίας.
      Χρηματοπιστωτικές υπηρεσίες— Βελτίωση του ρυθμιστικού πλαισίου προληπτικής εποπτείας και της επίβλεψης του τομέα αυτού.
      Προστασία των δεδομένων προσωπικού χαρακτήρα— Τροποποίηση της νομοθεσίας σχετικά με την προστασία των δεδομένων προσωπικού χαρακτήρα για την εναρμόνισή της με τα πρότυπα της ΕΕ και δημιουργία ανεξάρτητης αρχής υπεύθυνης για τον έλεγχο της εφαρμογής της.
      Τελωνεία— Επίτευξη αισθητών αποτελεσμάτων στην καταπολέμηση της απάτης, του λαθρεμπορίου και της παράνομης διακίνησης. Περαιτέρω ενίσχυση της τελωνειακής διοίκησης και διασφάλιση της ορθής λειτουργίας της κατά τρόπο ώστε να ανταποκρίνεται στα πρότυπα της ΕΕ. Προώθηση της διαδικασίας μεταρρύθμισης και διασφάλισης της ορθής εφαρμογής του στρατηγικού προγράμματος 2004-2008. Ειδικότερα, διασφάλιση της ορθής λειτουργίας της νέας μονάδας επαγγελματικών προτύπων και δίωξη των περιπτώσεων διαφθοράς στο πλαίσιο των τελωνειακών υπηρεσιών. Ενίσχυση της διοικητικής συνεργασίας στον τελωνειακό τομέα. Ενίσχυση των υπηρεσιών που συμμετέχουν στην εφαρμογή των εμπορικών συμφωνιών, ιδίως όσον αφορά τον έλεγχο των κανόνων προτιμησιακής καταγωγής.
      Φορολογία— Έναρξη της επανεξέτασης της ισχύουσας φορολογικής νομοθεσίας και των διοικητικών διαδικασιών ώστε να διασφαλίζεται η αποτελεσματική και μη διακριτική εφαρμογή της φορολογικής νομοθεσίας. Εξάλειψη της σημερινής διαφοροποίησης των ειδικών φόρων κατανάλωσης για τα προϊόντα καπνοβιομηχανίας που βασίζεται στην καταγωγή των εμπορευμάτων (εγχώριων ή εισαγόμενων). Συνέχιση της διεξαγόμενης μεταρρύθμισης στον τομέα της φορολογικής διοίκησης και, ιδίως, ενίσχυση της ικανότητας σε τοπικό επίπεδο για την είσπραξη και τον έλεγχο των απαιτητών φόρων. Αντιμετώπιση του προβλήματος που θέτει η αύξηση του όγκου των καθυστερούμενων επιστροφών ΦΠΑ. Ανάληψη δέσμευσης για την τήρηση των αρχών του κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.
      Ανταγωνισμός και κρατικές ενισχύσεις— Υιοθέτηση νομοθεσίας κατά των πρακτικών που αποβλέπουν στον περιορισμό του ανταγωνισμού. Εφοδιασμός της αρχής ανταγωνισμού με αποτελεσματικά μέσα που της επιτρέπουν να διασφαλίζει την άμεση εφαρμογή του νόμου και την επιβολή κυρώσεων. Προώθηση της διαφάνειας και της στοιχειώδους εφαρμογής των αρχών στον τομέα των κρατικών ενισχύσεων. Προώθηση της πολιτικής ανταγωνισμού με την ενθάρρυνση της ελευθέρωσης, τη βελτίωση των πρακτικών σύναψης δημόσιων συμβάσεων, τη διασφάλιση προσέγγισης της ιδιωτικοποίησης που ενισχύει τον ανταγωνισμό. Υιοθέτηση του παραγώγου δικαίου σχετικά με τις κρατικές ενισχύσεις και ενίσχυση της διοικητικής ικανότητας για την εφαρμογή του νομικού πλαισίου.
      Δημόσιες συμβάσεις— Βελτίωση του σημερινού νομικού πλαισίου στον τομέα των δημόσιων συμβάσεων για την εναρμόνισή του προς το ενωσιακό κεκτημένο και ίδρυση οργανισμού για τις δημόσιες συμβάσεις, ικανού να διασφαλίζει την εφαρμογή του νομικού πλαισίου.
      Δικαιώματα διανοητικής, βιομηχανικής και εμπορικής ιδιοκτησίας— Υιοθέτηση του παραγώγου δικαίου όσον αφορά τον νόμο περί βιομηχανικής ιδιοκτησίας και εφαρμογή του νόμου αυτού. Συνέχιση της βελτίωσης της νομοθεσίας περί διανοητικής ιδιοκτησίας και συναφών δικαιωμάτων.
      Τομεακές πολιτικές
      Βιομηχανία και ΜΜΕ— Υιοθέτηση του προγράμματος αναδιάρθρωσης και μετατροπής του βιομηχανικού κλάδου σιδήρου και χάλυβα σύμφωνα με το ενωσιακό κεκτημένο στον τομέα του ανταγωνισμού ώστε να επιτραπεί η δημιουργία αποτελεσματικών και ανταγωνιστικών επιχειρήσεων. Εφαρμογή των αρχών του ευρωπαϊκού χάρτη για τις μικρές επιχειρήσεις και επίτευξης των στόχων που έχουν καθορισθεί για το 2004. Βελτίωση της πρόσβασης των μικρών και μεσαίων επιχειρήσεων σε χρηματοδοτικές και μη χρηματοδοτικές υπηρεσίες. Συνέχιση της προετοιμασίας για την ίδρυση του Εθνικού Ταμείου Εγγυήσεων.
      Ενέργεια— Ανάπτυξη της νεοσυσταθείσας ρυθμιστικής επιτροπής στον τομέα της ενέργειας με σκοπό τη συμμόρφωση με τις κατευθυντήριες αρχές της ΕΕ και την αποφυγή δημιουργίας μονοπωλιακής κατάστασης στον τομέα της ενέργειας. Τροποποίηση του νόμου περί ενέργειας για την ίδρυση φορέα εκμετάλλευσης του συστήματος μεταφοράς και την εκπλήρωση των υποχρεώσεων της δημόσιας υπηρεσίας. Μεταρρυθμίσεις (ιδιωτικοποίηση) στον τομέα της ηλεκτρικής ενέργειας.
      Τηλεπικοινωνίες— Διασφάλιση της πραγματικής ελευθέρωσης του τομέα των ηλεκτρονικών επικοινωνιών, καθώς και της ενίσχυσης των ρυθμιστικών οργάνων και υιοθέτηση κατάλληλων νόμων και πολιτικών για τον εν λόγω τομέα.
      Περιβάλλον— Υιοθέτηση νομοθεσίας στον τομέα του περιβάλλοντος, της διαχείρισης των αποβλήτων, της διαχείρισης των υδάτινων πόρων, της προστασίας των φυσικών πόρων και της ποιότητας του αέρα, σύμφωνα με τα πρότυπα της ΕΕ. Ανάπτυξη εθνικής στρατηγικής για αειφόρο ανάπτυξη σύμφωνα με το κεκτημένο, συμπεριλαμβανομένου συνολικού σχεδίου για την εφαρμογή των συστάσεων που καθορίζονται στα συμπεράσματα της παγκόσμιας διάσκεψης κορυφής για την αειφόρο ανάπτυξη στο Γιοχάνεσμπουργκ το 2002.
      Συνεργασία στον τομέα της δικαιοσύνης και των εσωτερικών υποθέσεων
      Διαχείριση των συνόρων— Ως συνέχεια της περιφερειακής διάσκεψης της Οχρίδας για την ασφάλεια και τη διαχείριση των συνόρων που πραγματοποιήθηκε τον Μάιο του 2003, εφαρμογή των βραχυπρόθεσμων μέτρων που είχαν θεσπιστεί από την κυβέρνηση και παρουσιασθεί στη συνάντηση των υπουργών Δικαιοσύνης και Εσωτερικών Υποθέσεων στο πλαίσιο του φόρουμ ΕΕ-Δυτικών Βαλκανίων στις 28 Νοεμβρίου 2003. Εφαρμογή της ολοκληρωμένης στρατηγικής διαχείρισης των συνόρων που υιοθετήθηκε το Δεκέμβριο του 2003 με συνεργασία μεταξύ των ενδιαφερόμενων οργανισμών. Ενίσχυση του συντονισμού μεταξύ του Υπουργείου Εσωτερικών και του Υπουργείου Άμυνας για τη διευκόλυνση της μεταφοράς των αρμοδιοτήτων συνοριακού ελέγχου στη συνοριακή αστυνομία, και διασφάλιση της θεσμικής ανάπτυξης της υπηρεσίας συνοριακής αστυνομίας.
      Πολιτικές στον τομέα της μετανάστευσης και του ασύλου— Εφαρμογή του νόμου περί ασύλου του 2003. Θέσπιση ανεξάρτητης και διαφανούς δευτεροβάθμιας επιτροπής για την επανεξέταση των αιτήσεων ασύλου. Υιοθέτηση κατάλληλων διατάξεων εφαρμογής για την ανάπτυξη και την εφαρμογή των πολιτικών και δομών υποδοχής. Επανεξέταση της νομοθεσίας στον τομέα της μετανάστευσης, ιδίως της νομοθεσίας για τη νόμιμη και παράνομη μετανάστευση και την εμπορία ανθρώπων. Χάραξη κοινής στρατηγικής, με περιφερειακή διάσταση, για την καταπολέμηση της παράνομης μετανάστευσης και της εμπορίας ανθρώπων. Υιοθέτηση νέου νόμου περί αλλοδαπών.
      Αστυνομία— Διασφάλιση της δράσης των αστυνομικών υπηρεσιών, ιδίως των ειδικών αστυνομικών δυνάμεων, σύμφωνα με τα διεθνή πρότυπα και πρακτικές. Αποσαφήνιση των αντίστοιχων ρόλων του Υπουργείου Εσωτερικών και του Υπουργείου Άμυνας όσον αφορά τη διαχείριση των κρίσεων σύμφωνα με τις πρακτικές της ΕΕ. Υιοθέτηση και εφαρμογή σχεδίου δράσης για τη μεταρρύθμιση της αστυνομίας, με δίκαιη εκπροσώπηση σε όλα τα επίπεδα, και προγραμματισμός των απαιτούμενων πόρων για την εφαρμογή του. Λήψη επειγόντων μέτρων για τη μεταρρύθμιση της διαχείρισης του ανθρώπινου δυναμικού. Βελτίωση της συνεργασίας με τη δικαστική εξουσία. Ενίσχυση των ικανοτήτων κατάρτισης και διασφάλιση της ορθής λειτουργίας της Αστυνομικής Ακαδημίας, ιδίως της χορήγησης των κατάλληλων δημοσιονομικών πόρων. Περιορισμός της διαφθοράς και της παράτυπης συμπεριφοράς στο πλαίσιο των αστυνομικών οργάνων. Προώθηση της συνεργασίας με την Ιντερπόλ και άλλους αρμόδιους για την επιβολή του νόμου διεθνείς οργανισμούς, ιδίως με την καλύτερη αναζήτηση στις βάσεις δεδομένων τους.
      Οργανωμένο έγκλημα, παράνομη διακίνηση, ναρκωτικά, νομιμοποίηση προσόδων από παράνομες δραστηριότητες και τρομοκρατία— Εφαρμογή των δραστικών μέτρων που υιοθέτησε η κυβέρνηση και τα οποία υποβλήθηκαν στη συνεδρίαση υπουργών Δικαιοσύνης και Εσωτερικών Υποθέσεων ΕΕ–Δυτικών Βαλκανίων, στις 28 Νοεμβρίου 2003. Ολοκλήρωση της κύρωσης της σύμβασης των Ηνωμένων Εθνών του 2002 για το οργανωμένο έγκλημα και των συναφών πρωτοκόλλων για τα φορητά όπλα και τον ελαφρό οπλισμό, την εμπορία ανθρώπων και τη λαθρομετανάστευση, και διασφάλιση της εφαρμογής της. Βελτίωση του συντονισμού μεταξύ των αρμόδιων για την επιβολή του νόμου οργάνων που συμμετέχουν στην καταπολέμηση του οργανωμένου εγκλήματος. Βελτίωση της υπηρεσίας πληροφοριών και της ανάλυσης κινδύνων και δημιουργία κεντρικής μονάδας πληροφοριών στον τομέα του εγκλήματος, η οποία συνεργάζεται με όλα τα αρμόδια για την επιβολή του νόμου όργανα. Υιοθέτηση των νομοθετικών τροποποιήσεων που απαιτούνται για να επιτρέπεται η χρησιμοποίηση ειδικών τεχνικών διερεύνησης. Ανάπτυξη προγραμμάτων για την προστασία μαρτύρων. Ενίσχυση της ικανότητας καταπολέμησης της διακίνησης ναρκωτικών. Κατάστρωση εθνικής στρατηγικής για την καταπολέμηση των ναρκωτικών σύμφωνα με τη στρατηγική και το σχέδιο δράσης της ΕΕ στον τομέα των ναρκωτικών. Αποσαφήνιση των αντίστοιχων ρόλων της διεύθυνσης για την καταπολέμηση της νομιμοποίησης προσόδων από παράνομες δραστηριότητες και της οικονομικής αστυνομίας, και αναβάθμιση της εν λόγω διεύθυνσης σε επίπεδο μονάδας οικονομικών πληροφοριών σύμφωνης με τα πρότυπα της ΕΕ. Λήψη των αναγκαίων μέτρων για να προετοιμαστεί η σύναψη συμφωνίας συνεργασίας με την Ευρωπόλ. Εντατικοποίηση της διεθνούς συνεργασίας και εφαρμογή των κατάλληλων διεθνών συμβάσεων κατά της τρομοκρατίας. Βελτίωση της συνεργασίας και της ανταλλαγής πληροφοριών μεταξύ της αστυνομίας και των υπηρεσιών πληροφοριών εντός του κράτους και με άλλα κράτη. Πρόληψη της χρηματοδότησης και της προετοιμασίας τρομοκρατικών ενεργειών.
      3.2.   ΜΕΣΟΠΡΟΘΕΣΜΑ
      Πολιτική κατάσταση
      Δημοκρατία και κράτος δικαίου
      Εφαρμογή της ΣΠ— Εφαρμογή του στρατηγικού προγράμματος για τη δίκαιη εκπροσώπηση των μειονοτήτων. Διασφάλιση της ορθής λειτουργίας των αποκεντρωμένων υπηρεσιών της κυβέρνησης. Διατήρηση των προσπαθειών για την αναζωογόνηση της οικονομίας στις περιοχές όπου εκδηλώθηκαν κρίσεις κατά το παρελθόν.
      Περαιτέρω βελτίωση της λειτουργίας της δημόσιας διοίκησης— Περαιτέρω προώθηση της ανεξαρτησίας της διοίκησης, της διαφάνειας των διαδικασιών πρόσληψης και εξέλιξης των σταδιοδρομιών με βάση αξιοκρατικά κριτήρια, του επαγγελματισμού και της δίκαιης εκπροσώπησης όλων των κοινοτήτων. Συνέχιση της μεταρρύθμισης της δημόσιας διοίκησης, λαμβανομένης ιδίως υπόψη της έκβασης της «λειτουργικής» ανάλυσης. Περαιτέρω ανάπτυξη της ικανότητας των Υπουργείων για την εκτέλεση ολόκληρης σειράς κοινών λειτουργιών που απαιτούνται για την υποστήριξη του συντονιστικού ρόλου της Γενικής Γραμματείας και άλλων κεντρικών οργανισμών (ανάπτυξη πολιτικών, στρατηγικός προγραμματισμός, χρηματοοικονομική διαχείριση, διαχείριση του προσωπικού, τεχνολογίες πληροφοριών). Διασφάλιση του κατάλληλου εφοδιασμού των κλάδων της διοίκησης που είναι υπεύθυνοι για την εφαρμογή των διατάξεων της ΣΣΣ για την εκπλήρωση των καθηκόντων τους. Περαιτέρω ενθάρρυνση της ανάπτυξης της κοινωνίας των πολιτών, καθώς και των οργανώσεων των κοινωνικών εταίρων και προώθηση της ενεργού συμμετοχής των οργανώσεων αυτών στη διαδικασία λήψης αποφάσεων.
      Περαιτέρω ενίσχυση του δικαστικού συστήματος— Εφαρμογή συνολικής μεταρρύθμισης του δικαστικού συστήματος, συμπεριλαμβανομένων των απαιτούμενων τροποποιήσεων του Συντάγματος και του νομικού πλαισίου, και ενίσχυση της γενικής ικανότητας του δικαστικού συστήματος. Διασφάλιση της αποτελεσματικής λειτουργίας της Εθνικής Σχολής Δικαστών. Βελτίωση της κατάρτισης στον τομέα του ενωσιακού δικαίου, της διασυνοριακής συνεργασίας σε ποινικά θέματα και πρακτικές. Μείωση, σε όλα τα δικαστήρια, του αριθμού των υποθέσεων που βρίσκονται σε εκκρεμότητα. Διασφάλιση της παροχής κατάλληλου εξοπλισμού και εξασφάλιση καλά καταρτισμένου και εξειδικευμένου διοικητικού προσωπικού, με το κατάλληλο καθεστώς. Εξασφάλιση επαρκών δημοσιονομικών πόρων για τη διασφάλιση της πρόσβασης στη δικαιοσύνη και τη νομική αρωγή. Αύξηση των αποδοχών.
      Περαιτέρω βελτίωση της καταπολέμησης της διαφθοράς και του οργανωμένου εγκλήματος— Επίτευξη σημαντικών και απτών αποτελεσμάτων στην καταπολέμηση της διαφθοράς, σε όλα τα επίπεδα, με την κατάλληλη νομοθεσία και την ορθή εφαρμογή του εθνικού προγράμματος για την καταπολέμηση της διαφθοράς. Διευκόλυνση της τοποθέτησης αξιωματικών συνδέσμων, αποσπασμένων από τα κράτη μέλη της ΕΕ, στα αρμόδια κρατικά όργανα που εμπλέκονται στην καταπολέμηση του οργανωμένου εγκλήματος. Υποβολή εξαμηνιαίων εκθέσεων στην ΕΕ για τα απτά αποτελέσματα που επιτυγχάνονται στη δικαστική δίωξη των σχετικών δραστηριοτήτων του οργανωμένου εγκλήματος στο πλαίσιο της σύμβασης των Ηνωμένων Εθνών για το διεθνές οργανωμένο έγκλημα, γνωστής ως «σύμβαση του Παλέρμο».
      Ανθρώπινα δικαιώματα και προστασία των μειονοτήτων
      Διασφάλιση του σεβασμού των ανθρωπίνων δικαιωμάτων από τα αρμόδια για την επιβολή του νόμου όργανα— Πλήρης συνειδητοποίηση από την αστυνομία, τους δικαστές, τους εισαγγελείς και τα λοιπά αρμόδια για την επιβολή του νόμου όργανα των υποχρεώσεών τους και διασφάλιση της εκπλήρωσης των υποχρεώσεων αυτών. Διασφάλιση του σεβασμού της ανθρώπινης αξιοπρέπειας στα κρατητήρια και τις φυλακές.
      Περαιτέρω προαγωγή της ελευθερίας έκφρασης και της ελευθερίας των μέσων ενημέρωσης— Διασφάλιση της συμμόρφωσης προς τα πρότυπα της ΕΕ των νόμων στον τομέα των μέσων ενημέρωσης, καθώς και της ορθής εφαρμογής τους.
      Περαιτέρω προώθηση της αρχής της μη διακριτικής μεταχείρισης και της ίσης εκπροσώπησης— Αύξηση των ευκαιριών απασχόλησης για όλες τις εθνοτικές κοινότητες και διευκόλυνση της πρόσβασής τους στην εκπαίδευση. Προώθηση της πρόσβασης των μειονοτήτων στην ανώτατη εκπαίδευση και διασφάλιση της συμμόρφωσης της ανώτατης εκπαίδευσης που παρέχεται στην αλβανική γλώσσα προς τα πρότυπα της ΕΕ, όπως καθορίζονται αυτά στη διακήρυξη της Μπολόνια.
      Περιφερειακή και διεθνής συνεργασία
      Περαιτέρω προώθηση της περιφερειακής συνεργασίας— Διατήρηση εποικοδομητικής και ισόρροπης περιφερειακής πολιτικής που ενθαρρύνει τον διάλογο, την σταθερότητα, τις σχέσεις καλής γειτονίας και την συνεργασία. Εφαρμογή του μνημονίου συμφωνίας για την ανάπτυξη του κύριου δικτύου περιφερειακών μεταφορών της Νοτιοανατολικής Ευρώπης. Εκπλήρωση των υποχρεώσεων που έχουν αναληφθεί στο πλαίσιο του μνημονίου συμφωνίας των Αθηνών του 2003 για την περιφερειακή αγορά ενέργειας στη Νοτιοανατολική Ευρώπη και προετοιμασία για την εγκαθίδρυση της ολοκληρωμένης περιφερειακής αγοράς ενέργειας.
      Εφαρμογή των διεθνών συμφωνιών που έχουν συναφθεί από την Πρώην Γιουγκοσλαβική Δημοκρατία της Μακεδονίας— Πλήρης εφαρμογή των διεθνών συμφωνιών και συμβάσεων που έχει κυρώσει η Πρώην Γιουγκοσλαβική Δημοκρατία της Μακεδονίας, ιδίως των συμβάσεων στους τομείς της δικαιοσύνης και των εσωτερικών υποθέσεων, των ανθρωπίνων δικαιωμάτων και των δικαιωμάτων των μειονοτήτων και του εμπορίου.
      Οικονομική κατάσταση
      Οικονομία ελεύθερης αγοράς και διαρθρωτικές μεταρρυθμίσεις
      Διασφάλιση της βιωσιμότητας των οικονομικών μεταρρυθμίσεων
      Περαιτέρω βελτίωση του επιχειρηματικού περιβάλλοντος— Διασφάλιση της αποτελεσματικής εφαρμογής των κυριότερων διεθνών και ενωσιακών προτύπων στον τομέα του εταιρικού δικαίου, της λογιστικής και των ελέγχων. Περαιτέρω ενίσχυση της αποτελεσματικότητας του διοικητικού και δικαστικού συστήματος, πλήρης εφαρμογή του προγράμματος για την απλούστευση και τη μείωση των διαδικασιών χορήγησης αδειών και περαιτέρω βελτίωση της διαφάνειας όλων των διοικητικών διαδικασιών που έχουν επιπτώσεις στις επιχειρήσεις. Διασφάλιση της εκτέλεσης των δικαιωμάτων των πιστωτών στο πλαίσιο διαφανούς νομικού πλαισίου και μέσω μεταρρύθμισης του κτηματολογίου. Ενθάρρυνση της εφαρμογής κώδικα διοίκησης επιχειρήσεων.
      Απασχόληση και κοινωνική πολιτική— Ανάπτυξη κοινωνικής πολιτικής για την προώθηση της κοινωνικής συνοχής και αποτελεσματικών συστημάτων κοινωνικής πρόνοιας· βελτίωση των κοινωνικών συνθηκών και μείωση της φτώχειας και του κοινωνικού αποκλεισμού. Περαιτέρω ανάπτυξη πολιτικής απασχόλησης, με τη συμμετοχή όλων των ενδιαφερόμενων φορέων.
      Διαχείριση των δημοσίων οικονομικών
      Περαιτέρω βελτίωση των δημόσιων οικονομικών και της διαχείρισής τους— Ενίσχυση του εσωτερικού και εξωτερικού ελέγχου των δημόσιων οικονομικών. Άρση των κυριότερων εμποδίων για τη δημιουργία του δεύτερου άξονα του συνταξιοδοτικού συστήματος, ιδίως με τη χρηματοδότηση της μετάβασης από ένα σύστημα αλληλεγγύης σε ένα υποχρεωτικό σύστημα συσσώρευσης.
      Απάτη— Καθιέρωση αποτελεσματικών διαδικασιών για τον εντοπισμό, την επεξεργασία και την παρακολούθηση των περιπτώσεων (εικαζόμενης) απάτης και άλλων παρατυπιών που θίγουν τα εθνικά και διεθνή κεφάλαια.
      Πρότυπα ΕΕ
      Εσωτερική αγορά και εμπόριο
      Κυκλοφορία εμπορευμάτων— Ενίσχυση της ικανότητας της κυβέρνησης να θέσει σε εφαρμογή τη ΣΣΣ, ιδίως με την ανάπτυξη εσωτερικών ειδικών γνώσεων, ώστε να είναι σε θέση να αξιολογεί τη συμμόρφωση των σχεδίων νόμου με το ενωσιακό κεκτημένο.
      Δημοσιονομικές υπηρεσίες— Διασφάλιση της δημιουργίας ανεξάρτητων και καλά εκπαιδευμένων εποπτικών αρχών σύμφωνα με τα διεθνώς αναγνωρισμένα πρότυπα.
      Προστασία των δεδομένων προσωπικού χαρακτήρα— Συνέχιση της θεσμικής ενίσχυσης της αρμόδιας για την προστασία των δεδομένων αρχής, σύμφωνα με τα πρότυπα και τις πρακτικές της ΕΕ.
      Τελωνεία— Περαιτέρω ενίσχυση της τελωνειακής διοίκησης και διασφάλιση της ορθής λειτουργίας της κατά τρόπο ώστε να ανταποκρίνεται στα πρότυπα της ΕΕ. Εφαρμογή του στρατηγικού προγράμματος 2004-2008.
      Φορολογία— Συνέχιση της ενίσχυσης της φορολογικής διοίκησης, ιδίως όσον αφορά την είσπραξη και τον έλεγχο των φόρων και διασφάλιση της ορθής λειτουργίας της, κατά τρόπο ώστε να ανταποκρίνεται στα κοινοτικά πρότυπα. Ανάπτυξη στρατηγικής για τον έλεγχο των λογαριασμών και ανάπτυξη κατάλληλων συστημάτων ΤΠ.
      Ανταγωνισμός και κρατικές ενισχύσεις— Εφαρμογή της νομοθεσίας κατά των πρακτικών που αποβλέπουν στον περιορισμό του ανταγωνισμού. Περαιτέρω ενίσχυση της αρχής ανταγωνισμού, η οποία εξουσιοδοτείται να εφαρμόζει τη νομοθεσία και να επιβάλλει κυρώσεις. Περαιτέρω ενίσχυση της διαφάνειας των κρατικών ενισχύσεων.
      Δημόσιες συμβάσεις— Επίτευξη πλήρως λειτουργικών δομών για τη σύναψη δημόσιων συμβάσεων ώστε να διασφαλίζεται η διεξαγωγή των διαδικασιών σύναψης δημόσιων συμβάσεων σε απόλυτη συμφωνία με τη νομοθεσία και τις αρχές της ΣΣΣ.
      Δικαιώματα διανοητικής ιδιοκτησίας— Διασφάλιση της εφαρμογής της νομοθεσίας στον τομέα της διανοητικής και της βιομηχανικής ιδιοκτησίας.
      Τομεακές πολιτικές
      Βιομηχανία και ΜΜΕ— Εφαρμογή του προγράμματος αναδιάρθρωσης και μετατροπής του βιομηχανικού κλάδου σιδήρου και χάλυβα. Ολοκλήρωση της υλοποίησης της στρατηγικής για την εφαρμογή του ευρωπαϊκού χάρτη για τις μικρές επιχειρήσεις. Προώθηση της πρόσβασης των ΜΜΕ σε πιστωτικές διευκολύνσεις. Περαιτέρω ανάπτυξη της εμπειρίας στον τομέα των μηχανισμών μη χρηματοδοτικής στήριξης των ΜΜΕ (δηλαδή ενοτήτων επιχειρήσεων και τεχνολογικών πάρκων). Εφαρμογή του σχεδίου δράσης FIAS (υπηρεσία παροχής συμβουλών για τις ξένες επενδύσεις) για τη μείωση των φραγμών στις επενδύσεις.
      Τηλεπικοινωνίες— Μεταφορά και εφαρμογή του νέου κοινοτικού πλαισίου στον τομέα των ηλεκτρονικών επικοινωνιών.
      Γεωργία— Υιοθέτηση και εφαρμογή διαρθρωτικών μεταρρυθμίσεων στον τομέα της γεωργίας. Υιοθέτηση και εφαρμογή συνολικής μεταρρύθμισης, ιδίως όσον αφορά τις υπηρεσίες και πρακτικές συνοριακής και εσωτερικής επιθεώρησης στον τομέα της υγείας των φυτών και των ζώων, την ανάλυση των πολιτικών, τα τομεακά συστήματα πληροφοριών και τις στατιστικές, καθώς και τα καθήκοντα συντονισμού των υφιστάμενων θεσμών και υπηρεσιών του δημόσιου και ιδιωτικού τομέα.
      Περιβάλλον— Περαιτέρω εναρμόνιση της νομοθεσίας με τα πρότυπα της ΕΕ. Εφαρμογή της νομοθεσίας που έχει υιοθετηθεί. Βελτίωση της παρακολούθησης του περιβάλλοντος και ενίσχυση της διοικητικής ικανότητας. Ενσωμάτωση των περιβαλλοντικών ζητημάτων σε διάφορες πολιτικές, ιδίως με την εκπόνηση μελετών για την αξιολόγηση των περιβαλλοντικών επιπτώσεων σύμφωνα με τα πρότυπα της ΕΕ.
      Συνεργασία στον τομέα της δικαιοσύνης και των εσωτερικών υποθέσεων
      Διαχείριση των συνόρων— Ολοκλήρωση της εφαρμογής της στρατηγικής ολοκληρωμένης διαχείρισης των συνόρων, σε συνεργασία με τους αρμόδιους οργανισμούς.
      Μετανάστευση και άσυλο— Ενίσχυση της ανάπτυξης εθνικών δομών ασύλου, σύμφωνων προς τα διεθνή και ενωσιακά πρότυπα, ώστε να μπορούν να παρέχουν κατάλληλη προστασία και βοήθεια στους αιτούντες άσυλο και στους πρόσφυγες. Εφαρμογή της στρατηγικής για την καταπολέμηση της παράνομης μετανάστευσης και εμπορίας ανθρώπων.
      Αστυνομία— Ολοκλήρωση της εφαρμογής της μεταρρύθμισης της αστυνομίας. Εντατικοποίηση της κατάρτισης για την καταπολέμηση των νέων μορφών εγκληματικότητας, ιδίως του εγκλήματος στον κυβερνοχώρο και του διασυνοριακού εγκλήματος. Περαιτέρω βελτίωση των συστημάτων πληροφοριών της αστυνομίας.
      Οργανωμένο έγκλημα, παράνομη διακίνηση, ναρκωτικά και νομιμοποίηση προσόδων από παράνομες δραστηριότητες— Επίτευξη σημαντικών αποτελεσμάτων όσον αφορά την καταπολέμηση του οργανωμένου εγκλήματος. Διασφάλιση της εφαρμογής των μέσων των Ηνωμένων Εθνών για την καταπολέμηση του οργανωμένου εγκλήματος. Περαιτέρω βελτίωση της ικανότητας του κράτους να προβλέπει και να καταπολεμά την εγκληματικότητα, μέσω του συντονισμού μεταξύ των αρμόδιων για την επιβολή του νόμου οργάνων και της δικαστικής εξουσίας, της ενίσχυσης της ικανότητας ανάλυσης των πληροφοριών στον τομέα του εγκλήματος και της περαιτέρω κατάρτισης κατά των νέων μορφών εγκληματικότητας. Μείωση του αριθμού φορητών όπλων και ελαφρού εξοπλισμού που κρατούνται παράνομα. Διασφάλιση της πλήρους λειτουργίας της μονάδας χρηματοοικονομικών πληροφοριών σύμφωνα με τα πρότυπα της ΕΕ. Εφαρμογή της εθνικής στρατηγικής για την καταπολέμηση των ναρκωτικών. Ενίσχυση της καταπολέμησης του οικονομικού και δημοσιονομικού εγκλήματος (ιδίως της νομιμοποίησης προσόδων από παράνομες δραστηριότητες και της παραχάραξης νομισμάτων) και της απάτης, καθώς και βελτίωση της οικείας εθνικής νομοθεσίας.
      4.   ΠΡΟΓΡΑΜΜΑΤΙΣΜΟΣ
      Η κοινοτική συνδρομή δυνάμει της διαδικασίας σταθεροποίησης και σύνδεσης στις χώρες των Δυτικών Βαλκανίων παρέχεται με τα κατάλληλα χρηματοδοτικά μέσα, και ιδίως με τον κανονισμό (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, την Βοσνία–Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την Πρώην Γιουγκοσλαβική Δημοκρατία της Μακεδονίας (1)· κατά συνέπεια, η παρούσα απόφαση δεν θα έχει δημοσιονομικές επιπτώσεις. Επιπλέον, η Πρώην Γιουγκοσλαβική Δημοκρατία της Μακεδονίας θα έχει πρόσβαση σε χρηματοδότηση βάσει προγραμμάτων που καλύπτουν πολλές χώρες και οριζοντίων προγραμμάτων. Η Επιτροπή συνεργάζεται με την Ευρωπαϊκή Τράπεζα Επενδύσεων και με τα Διεθνή Χρηματοπιστωτικά Ιδρύματα, ιδίως με την Ευρωπαϊκή Τράπεζα Ανασυγκρότησης και Ανάπτυξης και με την Παγκόσμια Τράπεζα, ώστε να διευκολύνεται η συγχρηματοδότηση των σχεδίων που σχετίζονται με τη διαδικασία σταθεροποίησης και σύνδεσης.
      5.   ΠΡΟΫΠΟΘΕΤΟΤΗΤΑ
      Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της διαδικασίας σταθεροποίησης και σύνδεσης εξαρτάται από την επίτευξη περαιτέρω προόδου ως προς την τήρηση των πολιτικών κριτηρίων της Κοπεγχάγης. Η μη τήρηση αυτών των γενικών προϋποθέσεων μπορεί να οδηγήσει το Συμβούλιο να λάβει κατάλληλα μέτρα, σύμφωνα με το άρθρο 5 του κανονισμού (ΕΚ) αριθ. 2666/2000.
      Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματά του της 29ης Απριλίου 1997, και της 21ης και 22ας Ιουνίου 1999, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις, λαμβανομένων υπόψη των προτεραιοτήτων που εκτίθενται στην παρούσα ευρωπαϊκή εταιρική σχέση.
      6.   ΠΑΡΑΚΟΛΟΥΘΗΣΗ
      Η παρακολούθηση της ευρωπαϊκής εταιρικής σχέσης διασφαλίζεται μέσω των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, ιδίως με την ετήσια έκθεση για τη διαδικασία σταθεροποίησης και σύνδεσης.
      
         (1)  ΕΕ L 306 της 7.12.2000, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2415/2001 (ΕΕ L 327 της 12.12.2001, σ. 3).